Komitee hoor oor SAUK se reuse-verlies | Maroela Media
Die SAUK het Dinsdag bevestig die openbare uitsaaier het in die afgelope finansiële jaar R1,1 miljard verloor en sal die regering nodig hê om hom uit sy finansiële verknorsing te help.
Khanyisile Kweyama, voorsitter van die tydelike SAUK-raad, het gesê in die kwartaal wat in Maart tot 'n einde gekom het, het die maatskappy 'n verlies van R501 miljoen gely in vergelyking met 'n teiken om verliese tot R137 miljoen te beperk. Die SAUK se kontantbalans teen einde Mei was R32 miljoen, het Kweyama gesê.
Kweyama het hierdie syfers bekendgemaak tydens 'n uitgebreide inligtingsessie aan die parlement se portefeuljekomitee oor kommunikasie waartydens 'n prentjie geskets is van hoe die SAUK beplan om homself reg te ruk nadat Hlaudi Motsoeneng, die omstrede uitvoerende hoof, Maandag afgedank is en die waarnemende uitvoerende hoof, James Aguma, verlede maand geskors is.
Kweyama het gesê verdere dissiplinêre stappe sal steeds teen Motsoeneng gedoen word. Dit sal verband hou met ernstige wanbesteding onder sy bestuur, insluitend sy salarisverhogings, en die maatskappy sal probeer om van die geld wat hy verloor het van Motsoeneng te verhaal.
Kweyama het gesê daar word voorsien dat die res van die dissiplinêre proses oor die volgende maand sal strek, maar die verwagting is dat Motsoeneng met opset die saak sal laat sloer. "Die patroon tot dusver was een van baie vertragings…. Ons verwag daar sal vrae wees wat sal poog om die proses nog verder te vertraag," het sy gesê.
Sy het gesê daar sal geen uitbetaling aan Motsoeneng gedoen word nie aangesien hy afgedank is. Sy het gesê Motsoeneng se poging om 'n R11 miljoen bonus aan homself te laat uitbetaal vir sy rol om 'n kontrak met MultiChoice te onderhandel, sal aan die spesiale ondersoekeenheid oorgelaat word. Sy het bygevoeg dit is nie slegs 'n prestasiebonus nie.
Ayanda Dlodlo, minister van kommunikasie, het gesê sy het 'n beswaar teen die betaling van enige bonusse by die SAUK gegewe die "droewige" prestasie van die uitsaaier, maar ook omdat daar geen prestasieskaal gereed is waarteen werknemers se prestasies gemeet kan word nie. Op 'n vraag hoe groot reddingsboei die SAUK van die nasionale tesourie sal nodig hê, het Dlodlo gesê sy sal 'n aansoek van die raad by die tesourie indien en volgende week op hierdie vraag reageer.
Die minister en voorsitter het albei bevestig Aguma het LP's mislei toe hy gesê het die SAUK het geen onkoste aangegaan om die Business Breakfast-program van die Gupta-koerant, The New Age, uit te saai nie. Inteendeel het dit die maatskappy R20 miljoen gekos en die kontrak om die program uit te saai is onmiddellik gekanselleer, hoewel dit eintlik vir nog 'n jaar uitgesaai moes word.
Op 'n vraag oor twee van Motsoeneng se omstrede beleidsbepalings, naamlik 'n verbod op die uitsaai van gewelddadige betogings en 'n kwota op plaaslike inhoud, het Dlodlo gesê dié beleid sal bly geld vir redes wat nie iets met Motsoeneng te doen het nie.
Sy het gesê SABC 1 saai die meeste plaaslike inhoud uit en is die winsgewendste TV-kanaal. Dit is 'n bewys dat Suid-Afrikaners plaaslike inhoud wil hê, maar die implementering daarvan moet verfyn en deur die ANC se beleid gelei word.
Volgens hierdie beleid moet daar 60% plaaslike inhoud en 40% buitelandse inhoud uitgesaai word. Sy het bygevoeg die SAUK kan nie die finansiële las om plaaslike inhoud blootstelling te gee alleen dra nie en daarom is sy in gesprek met die departement van kuns en kultuur oor sy rol in hierdie verpligting.
Dlodlo het gesê dit is standaardpraktyk vir plaaslike uitsaaiers om nie beeldmateriaal van lyke te wys nie en die SAUK sal voortgaan met hierdie praktyk uit respek vir mense se waardigheid. "Dit het niks met sensuur te doen nie," het sy gesê.
[Foto's] Grondbesetters by Pienaarspoort verwyder
Hkm maak julle nie net die SAUK toe nie 11 miljoen vir n onderhandeling dan moes ek nou al n multi miljoener gewees het kyk dstv is duur en hulle herhaal maar ek kyk eerder dit as ek wel kyk as sabc daar is in elkgeval niks op nie nou moet die belasting betaler hulle weer red BELAGLIK
Ekt identy caller op my foon. Ek sien SABC gee my missed calls. My foon lui 2 keer dan sit hulle neer. Ek kry ook sms'e ek moet hulle bel. Tyd vir my om tv lisensie te betaal. Maar ek het 5jaar terug niks op SABS gekyk so hulle het nie eens meer geld om n persoon te bel nie.
Bly om te hoor Cloudy gaan nie 'n goue handdruk kry nie, EN dat die SAUK gaan poog om van die gelde te verhaal van hom. En om te dink die mannetjie het so gespog dat die SAUK se finansies goed daar uitgesien het onder sy leiding (lyding?). Cloudy leef beslis met sy kop in die wolke.
Privatiseer die afdeling en fire almal en vervolg die besluitnemers , hul Hoort in die tronk.
Hlaudi se voor hy daar weg is het die sabc nog baie geld gehad maar nou dat hy weg is is hulle in n geldelike verknorsing. Wonder wat het dan van al die geld geword.